Se hele interviewet fra Channel 4 News herover.

Sagen om giraffen Marius har været verden rundt. Det samme har Zoologisk Haves videnskabelige direktør, Bengt Holst, der har deltaget i interviews med adskillige internationale radio- og tv-stationer.

Mandag deltog han blandt andet i et syv minutter langt tv-interview med det britiske Channel 4 News, og zoo-direktøren svarede godt for sig på de kritiske spørgsmål, som værten Matt Frei stillede.

- Jeg synes, du bruger et meget kynisk og koldt sprog, konstaterede Matt Frei blandt andet, hvortil Bengt Holst spurgte tilbage:

- Hvorfor? Vi taler om naturlige dyr og naturligt kød, hvis du hentyder til, at vi serverede kødet til løverne. Hvorfor er det ondt eller koldt?

Deles massivt på sociale medier

Channel 4 News har selv lagt interviewet på Youtube - se det i toppen af artiklen - og klippet bliver i stor stil delt på sociale medier.

I skrivende stund er klippet, der er blevet set mere end 56.000 gange på Youtube, blevet delt knap 3.700 gange på Facebook, mens der er blevet henvist til det i cirka 500 tweets eller opdateringer på Twitter.